Buitelanders met springstof betrap(Foto: Verskaf) Lede van die Beitbrug-taakspan het twee buitelandse burgers met springstof op die N1-hoofweg tussen Musina en Beitbrug in Limpopo betrap. Lt.kol. Malesela Ledwaba, polisiewoordvoerder, sê die verdagtes is dadelik in hegtenis geneem en daar is op die springstof beslag gelê. Die taakspan het op die dag voertuie op die N1 gestop en dit deursoek toe van die lede ŉ verdagte Toyota Corolla met twee insittendes aangekeer het. “Toe die beamptes die motor deursoek het, het hulle op vier sakke in die kattebak afgekom,” sê Ledwaba. “Byna 250 springpatrone, 1 250 doppielonte en sewe rolle ontstekingskoord is in die sakke aangetref.” (Foto: Verskaf) Die verdagtes is op die hoofweg in hegtenis geneem en beamptes het op die goedere, asook die motor beslag gelê. Lt.genl. Thembi Hadebe, provinsiale polisiekommissaris, het die betrokke lede se verbintenis om misdadige bedrywighede in die provinsie hok te slaan, geloof. Die mans sal na verwagting Maandag in die Musina-landdroshof verskyn. Die aanklagte teen hulle is nie in hierdie stadium bekend nie. Intussen duur die polisie se ondersoek na die oorsprong van die springstof, asook die beoogde bestemming daarvoor voort.